Nabo til Arendal-siktede: – Jeg er helt forskrekket
Dagen etter drapet kom den siktede mannen på døren til naboen for kaffe. Mistanken mot mannen er nå styrket.  Fredag formiddag satt han i avhør hos politiet, men mannen i 60-årene vil foreløpig ikke forklare seg. Han har ikke tatt stilling til straffskyld. Han er siktet for forsettlig drap utenfor Boots-apoteket i Arendal sentrum. En kvinnelig ansatt på apoteket ble drept på åpen gate tirsdag morgen. Kvinnen var Miriam Daniela Ayres Cea (35). Politiet frigjorde navnet fredag ettermiddag. Politiet sa tidligere fredag at de ikke var hundre prosent sikre på at de hadde riktig gjerningsmann. Fredag er mistanken mot mannen imidlertid styrket.  – Vi kan på nåværende tidspunkt ikke gå i detaljer om hva som gjør at mistankegrunnlaget er styrket, sier politiadvokat Vanja Bruvoll. Som følge av dette har politiet senket beredskapen i Arendal. – Forferdelig – Jeg kan ikke tro det er ham, sier nabokvinnen til VG. Det eldre ekteparet bor rett over veien fra siktedes bolig i et boligstrøk et par kilometer sørlandsbyens sentrum. Fredag formiddag gikk kriminalteknikere inn i mannens kjellerleilighet. Nabokvinnen, som vil være anonym, er rystet over det som har skjedd. – Vi så politibilen og sperringen da det begynte å mørkne torsdag. Det var da jeg tenkte herrefred! Det var forferdelig for oss som nære naboer, sier hun til VG. – Kom hit flere ganger Naboen forteller at siktede har bodd i den kommunale boligen i seks-syv år. Ovenpå bodde en flyktningfamilie, men de flyttet ut for et par år siden. – Vi syntes synd på ham. Han var veldig ensom, hadde aldri en kompis som kom på besøk. Jeg har aldri sett noen som har gått til ham, sier kvinnen. – Men han kom til dere? – Han sa en gang at vi var de eneste han hadde. Han kom hit flere ganger for å få en pose kaffe eller for å låne fasttelefonen. Mannen ringte på døren sist onsdag formiddag, forteller kvinnen.  På dette tidspunktet var det over et døgn siden Cea (35) ble drept utenfor apoteket i sentrum. – Da hadde jeg dessverre ikke kaffe å låne ham. Han fortalte at han hadde mistet kortet sitt. Han var pen i tøyet, som alltid, med rød bukse og fin jakke, sier hun. Nabokvinnen sier mannen alltid sto på trappen – at han ikke ville komme innenfor. – Han har alltid vært høflig og snill mot oss. Jeg har ikke noe vondt å si om ham. Han var anonym. Men litt spesiell, det var han. – Hvem vet Nabokvinnen forteller at bilen med to ansatte fra kommunen kom hver morgen. Ofte lukket ikke mannen opp.  Iblant så hun lys på hos ham hele natten. Hun sier også at politiet mange ganger kom til huset hans, uten at hun vet hvorfor. Det hendte også at mannen ringte politiet – når han var i en knipe. – Det var aldri noe dramatikk der. Han holdt seg mest hjemme. Men iblant gikk han ned og tok bussen inn til Arendal. Jeg møtte ham i sentrum noen ganger, sier nabokvinnen. Da hun hørte at det var skjedd et drap utenfor apoteket, trodde hun en ungdom hadde gjort det.  Da hun skjønte at naboen var pågrepet, fikk hun sjokk. – Jeg fikk vondt i hjertet. Jeg er helt forskrekket over det som er hendt. Jeg kan ikke forstå at det kan være ham. Men hvem vet, kanskje fanden fløy i ham? Tidligere straffedømt Mannen i 60-årene er tidligere domfelt og tiltalt for flere lovbrudd.  Tidligere i år ble mannen i 60-årene tiltalt for knivtrusler. I 2023 ble den drapssiktede mannen dømt for å bære kniv på offentlig sted, samtidig som han var beruset. Lørdag fremstilles mannen i 60-årene for varetektsfengsling.
En mann i 60-årene er siktet for å ha drept Miriam Daniela Ayres Cea (35) på åpen gate i Arendal sentrum.  Fredag ettermiddag er mistanken mot mannen styrket. VG har snakket med naboen hans, som beskriver mannen som ensom og høflig. Hun er sjokkert over at han kan ha vært involvert i drapet. Mannen er tidligere domfelt. Lørdag fremstilles han for varetektsfengsling.